Naujosios upės tarpeklio nacionalinis parkas ir draustinis

Naujosios upės tarpeklio nacionalinis parkas ir draustinis (angl. New River Gorge National Park and Preserve) – nacionalinis parkas ir draustinis JAV, Vakarų Virdžinijoje. Visos saugomos teritorijos plotas – 294,6 km². Iš jo 28,4 km² sudaro nacionalinis parkas, apimantis teritoriją aplink vieną iš Naujojoje upėje esančių tarpeklių, o likusią dalį, virš 263 km² – draustinis. Nacionaliniu parku teritorija paversta 2020 m. gruodį – tai naujausias, 63-as pagal įkūrimą nacionalinis parkas šalyje ir vienas nedaugelio, turinčių ir parko, ir draustinio statusą. Parko teritorija prasideda prie šalia Naujosios upės esančio Hintono miesto ir tęsiasi 85 km pasroviui. Naujosios upės tarpeklio nacionalinė upė Kongreso nutarimu suformuota 1978 m. lapkričio 10 d., siekiant išsaugoti teritorijos išskirtinius gamtinius, kraštovaizdžio ir istorinius objektus. Pirmasis saugomos teritorijos prižiūrėtojas Džeimsas Karikas Ouk Hilio mieste įsteigė laikiną parko būstinę. Nacionalinė upė lankytojams atverta 1983 m. gegužės 7 d., Fajetvilyje atidarius lankytojų centrą. Dabar parke veikia keturi lankytojų centrai: Kanjon Rimo, Sandstouno, Grandvju ir Termondo. Vaizdingoje Naujojoje upėje, turinčioje gilų tarpeklį bei daug miškingų šlaitų, siūlomos su vandeniu susijusios veiklos: žvejyba, plaukiojimas plaustais, baidarėmis, kanojomis. Taip pat yra kalnų dviračių, žygiavimo takų, veikiančių visus metus. Tarpeklio teritorijoje yra keletas apleistų kalnakasybos gyvenviečių, kokso gamyklų. Tarpeklis buvo Naujosios upės akmens anglių baseino viduryje. Kalnakasyba ir geležinkeliai paliko gausų pramoninį paveldą, pastebimą Termondo miestelyje bei kitose saugomos teritorijos vietose. Kai kurie lankytini objektai: Naujosios upės tarpeklio tiltas, African-American Heritage Audio Tour, Tramp–Lilio ūkis, Ričmond–Hamiltono ūkis, Grandvju parkas, Sandstouno krioklys, Nutalbergo, Keimuro, Gleid Krik Hamleto, Kvinimonto istorinės gyvenvietės, Prinso geležinkelio stotis, Camp Brookside stovyklavietė, Džono Henrio parkas. Suteikus nacionalinio parko statusą, lankytojų skaičius stabiliai augo: nuo milijono 2020 m. iki dviejų milijonų 2025 m. 2025 m. duomenimis, pagal lankomumą šis nacionalinis parkas šalyje užima 17-ą vietą. Nacionalinė parkų tarnyba vis daugiau išteklių skiria lankytojų srautams palaikyti: įrengia naujų takų, automobilių stovėjimo aikštelių. 1991 m. atidarytas Kanjon Rimo lankytojų centras 2024 m. atnaujintas už 1,8 mln. dolerių. Parko tarnyba siekia išlaikyti šią teritoriją natūralioje būsenoje, išsaugoti jos kultūrinę praeitį, pristatomos mokomosios programos, skirtos prie šio nacionalinio parko apsaugos pritraukti kuo daugiau žmonių. Galerija Šaltiniai